Familjan er karmur um lívið hjá flest øllum okkara. Hóasr familjuhugtakið í dag er nógv broytt í mun til fyrr, eigur familjan í øllum sínum fjølbroytni framvegis at vera trygga grundarlagið í okkara menning og hesin felagsskapur gevur okkum frælsi at liva tað lívið, sum vit ynskja, saman við teimum, ið vit eru góð við. Familjupolitikkur er eitt breitt og fevnandi hugtak um allan politikk, ið hevur við umstøðurnar hjá familjuni at gera og markar til politikk um útbúgving, bústaðir, javnstøðu heilsu- og sosialpolitikk. Allir hesir tættir verða ikki viðgjørdir her. Fleiri familjupolitiskar avbjóðingar eru í Føroyum í dag. Men fremsta avbjóðingin er at skapa góðar karmar, sum fær familjurnar at trívast, støðast og fjølgast í Føroyum. Eydnast tað, so fáa vit eisini føroyskar familjur í útlegd heimaftur. Javnaðarpolitikkur er at tryggja øllum eins møguleikar at mennast í samfelagnum. Endamálið við familjupolitikkinum hjá Javnaðarflokkinum er, at familjurnar sjálvar fáa møguleikan at leggja til rættis teirra lív. Samfelagið skal veita tilboð, sum tryggja familjunum frælsi til sjálvar at fylgja sínum dreymum um tað góða lívið, og veita tryggleika til tey, ið hava tað svárt. Ein vælvirkandi familjupolitikkur tryggjar framburð í samfelagnum. Familjupolitikkurin hjá Javnaðarflokkinum anno 2011 byggir á tríggjar súlur. Høvuðstættirnir í familjupolitikkinum eru, at: Tryggja, at føroysku familjurnar fíggjarliga hava møguleikan at skapa sær og sínum eitt gott lív Tryggja føroysku familjuni atgongd til ein virðiligan bústað Skapa fortreytir fyri betri javnvág millum arbeiðslív og familjulív Tryggja øllum útsettum familjum rættin hjálp og ráðgeving Fíggjarliga rásarúmið Tað er ein sannroynd at nógvar føroyskar familjur hava tað tungt fíggjarliga. Hóast foreldrini eri á arbeiðsmarknaðinum er trupult at fáa endarnar at røkka saman. Børn krevja sítt og tað er kostnaðarmikið at luttaka á jøvnum føti við onnur í samfelagnum. Javnaðarflokkurin fer a leggja fram uppskot um eina skattaumlegging, sum miðar ímóti at gera fíggjarliga rásarúmið hjá serliga lág- og miðalinntøkubólkum lagaligari. Sí Búskaparpolitikk. Javnaðarflokkurin ynskir at hækka barnafrádráttin, so allar barnafamiljur fáa størri rásarúm fíggjarliga. Javnaðarflokkurin fer at arbeiða fyri, at systkinaavsláttur á dagstovnum verður galdandi fyri allar kommunur í Føroyum. Somuleiðis vil Javnaðarflokkurin arbeiða fyri, at Mentamálaráðið sjak seta í verk námsfrøðilig stevnumið fyri dagstovnar kring landið, og at markiå millum Mentamálaráðið og kommunurnar verður avklárað. Skipanin við fíggjarligum fríplássi skal endurskoðast. Í dag er spennið frá at fáa fullan stuðul til als ongan stuðul ov smælt og hevur tað óhepnar avleiðingar fyri hugin at arbeiða. Stakir uppihaldarar eiga framvegis at fáa barnaískoyti og hægri lestrarstuðul, um tey eru undir útbúgving. Fyri nógvar familjur eru útreiðslurnar til bústað ein ovurstór avbjóðing. Nýggju bústaðarpolitisku átøkini hjá Húsalánsgrunninum skulu taka atlit til familjuna við at útvega teimum bíligari leiguíbúðir ella lutaíbúðir. Sí eisini Bústaðarpolitikk. Tað er ein sannroynd, at kostnaðarstøðið í heila tikið er sera høgt í Føroyum. Hetta er steinur omana á byrðu hjá hartkroystu barnafamiljunum. Javnaðarflokkurin ynskir tí, at príseftirlitið eigur at verða endurinnført. Ein virðiligan bústað Serliga í miðstaðarøkinum búgva ungar barnafamiljur undir óvirðiligum bústøðum fyri høgan kostnað. Við einum virknum bústaðarpolitikki, skal verða gjørligt hjá barnafamiljum at fáa atgongd til bíligar og virðiligar bústaðir. Húsalánsgrunnurin skal brúka ein part av sínum fæið at byggja leiguíbúðir kring landið, sum umframt at fáa til vega bíligar og virðiligar bústaðir til familjur, setur gongd í sirkulasjónina á húsamarknaðinum. Hetta merkir eitt nú, at tey eldru, ið sita í stórum sethúsum, fáa møguleikan at flyta í meira hóskandi bústað, um tey ynskja tað og fleiri sethús verða tøk hjá familjum at búseta seg í. Eisini skulu bú- og viðgerðarstovnar hjá landi og kommunum lúka krøvini til virðiligan bústað. Javnvág millum arbeiðslív og familjulív Kanningar úr okkara grannalondum vísa, at upp ímóti helminginum av øllum barnafamiljum kenna, at stríð er ímillum arbeiðslív og familjulív. Sum samfelag skulu vit skapa karmar, sum tryggja javnvágina millum at varðveita neyðugu arbeiðsmegina og at náa málið um tann góða barndómin. Javnaðarflokkurin vil menna barsilsskipanina í stigum og málið er, at foreldur kunnu fáa útgjald úr barsilsgrunninum upp í eitt ár. Tað er týdningarmikið fyri Javnaðarflokkin, at bæði foreldrini fáa møguleikan at vera um síni børn tað fyrsta árið og barsilskipanin skal eggja báðum foreldrum at taka farloyvi. Í Íslandi eru tríggir mánaðir oyramerktir til pápan við tí úrsliti, at 85 prosent av øllum pápunum taka barsilsfarloyvi. Hetta er møguliga ein leið. Somuleiðis skulu foreldur ikki missa eftirlønargjald og starvsaldur við barnsburðarfarloyvi. Barnaansingartrygd skal vera um alt landið. Størri samanhangur má vera millum nær tú fært barnið ansað og reglurnar fyri barsilsgjaldið. Ein høvuðsavbjóðing í at fáa javnvág millum arbeiðslív og familjulív er sambært nógvum kanningum manglandi tíð. Arbeiðsvikan í Føroyum er 40 tímar og tískil longri enn í fleiri av grannalondum okkara. Miðast skal ímóti at fáa tímatalið í einari arbeiðsviku niður, so tað samsvarar við okkara skandinavisku grannalond. Øll skulu kunna vera heima hjá barni fyrsta sjúkradag, óansæð hvørjum starvi viðkomandi er í. Stórir batar eru hendir, men enn eru starvsbólkar, ið ikki hava hendan rætt. Hvørt foreldur skal eiga rætt til endurgjald fyri ein dag. Haraftrat skal familjan fáa 20 umsorganardagar fyri hvørt barnið, sum kunnu nýtast tey fyrstu sjey árini hjá barninum. Skipanin er kend frá grannalondum okkara. Foreldur-omma ella abbi-skulu kunna vera heima hjá barninum, uttan at vera fyri lønarmissi, tá ið hetta er neyðugt. Hesir dagar kunnu t. d nýtast, tá ið barnið byrjar í vøggustovu, barnagarði og skúla, um familjan er fyri serligum hendingum ella tá ið tørvur er á tí. Útreiðslurnar í samband við ættleiðing eru seinastu árini nógv øktar. Tí eigur stuðulin til ættleiðing at hækkast upp í 100.000 krónur. Útsettar familjur skulu hava rætt til hjálp og ráðgeving Fyri fleiri familjur kenst tað sum steinur oman á byrðu, at tey skulu renna frá Peri til Pól at fáa hjálp og ráðgeving til síni børn. Tilboðini eru kanska tøk, men fyri familjuna tykist tað torført at finna tey og er hetta ein álvarsligur trupulleiki. Javnaðarflokkurin vil, at tað skal vera lætt hjá familjunum at leita fram tey tilboð, sum tað almenna–land og kommunur–bjóða. Um familjurnar høvdu eitt og sama stað at venda sær til, tá ið tørvur var á familjuhjálp og ráðgeving, so hevði tað verið stóru bati. Best hevði verið, um serkunnleikin var savnaður undir somu lon ymsastaðni í Føroyum. Fyrsta stigið eigur at vera at etablerað eina felags móttøku-eina snarskivu-sum familjur kunnu venda seg til.